[pic] | EUROOPA ÜHENDUSTE KOMISJON |

Brüssel 21.11.2007

KOM(2007) 749 lõplik

KOMISJONI TEATIS NÕUKOGULE

ühenduse ühise seisukoha kohta energiaühenduse ministrite nõukogus (Belgrad, 18. detsember 2007)

KOMISJONI TEATIS NÕUKOGULE

ühenduse ühise seisukoha kohta energiaühenduse ministrite nõukogus (Belgrad, 18. detsember 2007)

Energiaühenduse ministrite nõukogu koguneb 18. detsembril 2007 Belgradis. Komisjon esitab nõukogule selgitustega päevakorra, kus viidatakse erinevatele punktidele; nende päevakorrapunktide puhul, mis on seotud õigusliku toimega otsuste vastuvõtmisega, on selgitustega päevakorrale lisatud ettepanek nõukogu otsuse kohta.

Kõnealune selgitustega päevakord järgneb ministrite nõukogu kohtumist käsitleva päevakorra eelnõule.

A-punktide vastuvõtmine (ei ole arutlusel)

Aruanne energiaühenduse eelarve rakendamise kohta ajavahemikul 1. juuli 2006–1. jaanuar 2008 (teadmiseks)

Komisjon võtab aruannet arvesse.

Energiaühenduse eelarve aastateks 2008–2009 (nõukogule otsustamiseks)

Komisjon kiidab eelarve heaks vastavalt nõukogu otsusega (ühenduse ühise seisukoha kehtestamise kohta energiaühenduse ministrite nõukogus)[1] kehtestatud piirangutele.

Energiaühenduse sekretariaadi personalieeskirjad (teadmiseks)

Komisjon kiidab personalieeskirjad heaks.

Otsuse eelnõu direktiivi 2005/89/EÜ, direktiivi 2004/67/EÜ ja määruse (EÜ) nr 1775/2005 rakendamise kohta (nõukogule otsustamiseks)

Eelmise ministrite nõukogu kohtumise käigus tehtud otsuse kohaselt on lepinguosaliste puhul vaja täpsustada eespool osutatud õigusaktide rakendamise üksikasjad. Komisjon teeb ettepaneku rakendamisperioodide kohta, nagu need on kehtestatud nõukogu otsusega ühenduse ühise seisukoha kehtestamise kohta energiaühenduse ministrite nõukogus1.

Alalise kõrgetasemelise töörühma järeldused (teadmiseks)

Komisjon kiidab alalise kõrgetasemelise töörühma järeldused heaks.

Energiaühenduse tööprogramm (2008–2009) (teadmiseks)

Komisjon kiidab heaks energiaühenduse tööprogrammi aastateks 2008–2009.

Energiaühenduse asutamislepingu rakendamine (teadmiseks)

Komisjon julgustab kõiki osalisi täitma kohustusi, mis neil on alates 1. juulist 2007, ja palub lepinguosalistel esitada üksikasjalik kava sammude kohta, mida nad kavatsevad teha, et täita oma kohustust hiljemalt alates 1. juulist 2008. Samuti kinnitab komisjon oma valmisolekut anda asjaomases küsimuses abi olemasolevate programmide raames ja energiaühenduse sekretariaadi toel.

Investeeringud (teadmiseks)

Komisjon taotleb heakskiitu lepinguosaliste nende projektide loetelule, mis on olulised piirkondlikul tasandil, et kasutada kõnealust loetelu soovitusliku ja mittesiduva dokumendina, mille abil edendada rohkem piirkondlikule tasandile suunatud investeeringute kavandamist. Komisjon taotleb kõnesoleva loetelu korrapärast ajakohastamist, et võtta arvesse projektide puhul toimunud arengut.

Energiatõhususe töörühm (teadmiseks)

Komisjon kiidab heaks energiatõhususe töörühma volitused.

Olukord seoses varustuskindlusega (teadmiseks)

Eesmärk on arutada lepinguosaliste olukorda seoses energiavarustuse kindlusega talvel 2007–2008.

Energiaühenduse sotsiaalne mõõde; sotsiaalse memorandumi järelmeetmed (teadmiseks)

Pärast seda, kui 18. oktoobril 2007 kirjutasid kõik energiaühenduse asutamislepingu osalised, sealhulgas Euroopa Ühendus, Viinis alla vastastikuse mõistmise memorandumile energiaühendusega seotud sotsiaalküsimuste kohta, toetab komisjon sotsiaalse foorumi loomist, mille abil tegelda sotsiaalküsimustega ja edendada sotsiaalset dialoogi piirkonna energiasektori tasandil. Komisjon väljendab oma valmisolekut olla foorumi eesistujaks, kui lepinguosalised seda soovivad. Foorumit võivad toetada praegused või ajutised temaatilised töörühmad.

Aruanne energiaühenduse laienemise hetkeseisu kohta (teadmiseks)

Sõltuvalt nõukogu otsuse vastuvõtmisest, millega komisjonil lubatakse pidada läbirääkimisi seoses Moldova, Norra, Türgi ja Ukraina energiaühendusega ühinemist käsitlevate üksikasjadega ning energiaühenduse asutamislepingusse tehtavate seonduvate muudatustega, esitab Euroopa Komisjon hetkeseisu kohta aruande, milles viidatakse sammudele, mida tuleb teha ametlike läbirääkimiste alustamiseks.

[1] Nõukogu otsus XX